སྤྱིར་རྒྱལ་བའི་བསྟན་པ་ཐམས་ཅད་བཤད་པ་དང་སྒྲུབ་པ་གཉིས་ཀྱི་ནང་དུ་འདུས་ཡོད།དེ་ལ་བོད་གངས་ཅན་གྱི་གྲུབ་མཐའ་སོ་སོས་དེ་གཉིས་ལས་གང་རུང་གཙོ་བོར་འཛིན་མིན་གྱི་ཁྱད་པར་ཡོད་དེ།དཔལ་ལྡན་ས་སྐྱ་བ་དང་རི་བོ་དགེ་ལྡན་པ་གཉིས་ཀྱིས་བཤད་པ་དང་སྒྲུབ་པ་གཉིས་ལས་བཤད་པ་གཙོ་བོར་བྱེད་པས་ས་དགེ་གཉིས་ལ་ཟླ་མེད་པའི་མཁས་པ་གནམ་གྱི་ས་བཀབ་པ་ལྟ་བུ་ཞིག་བྱོན་ཡོད་པའི་རྒྱུ་མཚན་ཡང་དེ་ཡིན།སྔ་འགྱུར་རྙིང་མ་བ་དང་བཀའ་བརྒྱུད་པ་གཉིས་ཀྱིས་བཤད་པ་དང་སྒྲུབ་པ་གཉིས་ཀྱི་ནང་ནས་སྒྲུབ་པ་གཙོ་བོར་བྱེད་པས་རྙིང་མ་བ་དང་བཀའ་བརྒྱུད་པ་གཉིས་ཀྱི་ཁྲོད་ན་ནང་གི་རྟོགས་པ་ནམ་མཁའ་དང་མཉམ་པའི་ཚད་ལྡན་གྱི་གྲུབ་ཐོབ་མཐའ་ཡས་པ་ཞིག་བྱོན་པར་གྱུར།